Lucius episcopus, servus servorum Dei, venerabili Alberoni episcopo Leodiensi et dilectissimis capellanis de Castro Oium salutem et apostolicam benedictionem. Quoties a nobis petitur quod religioni et honestati convenire dignoscitur animo nos decet libenti concedere et petentium desideriis congruum impertiri suffragium Dilectioni itaque vestrae notum fieri volumus quod religiosorum fratrum Cluniacensium precibus inclinati et religiosarum sanctimonialium de Marciniaco necessitatibus paterno affectu providere volentes, ecclesiae sancti Victoris quae juxta praefatum castrum sita est, liberam sepulturam concessimus, ut videlicet eorum qui se illic sepeliri deliberaverint devotioni et extremae voluntati nullus obsistat, salva tamen justitia matricis ecclesiae. Quia igitur quae a sede apostolica statuuntur a vobis debent irrefragabiliter observari, per apostolica vobis scripta mandamus quatenus eandem ecclesiam super hac nostra concessione nullatenus perturbetis nec quemlibet ibidem supradicto modo sepeliri, nisi forte excommunicatus sit, prohibeatis. Datum Laterani decimo quarto calendas junii.